CELEX: 62015CN0022
Language: sk
Date: 2015-01-19 00:00:00
Title: Vec C-22/15: Žaloba podaná 19. januára 2015 – Európska komisia/Holandské kráľovstvo

13.7.2015   
            
            
               SK
            
            
               Úradný vestník Európskej únie
            
            
               C 228/2
            
         Žaloba podaná 19. januára 2015 – Európska komisia/Holandské kráľovstvo
   (Vec C-22/15)
   (2015/C 228/02)
   Jazyk konania: holandčina
   
      Účastníci konania
   
   
      Žalobkyňa: Európska komisia (v zastúpení: L. Lozano Palacios a G. Wils, splnomocnení zástupcovia)
   
      Žalovaný: Holandské kráľovstvo
   
      Návrhy žalobkyne
   
   
               —
            
            
               určiť, že Holandské kráľovstvo si tým, že oslobodilo od dane z pridanej hodnoty prenájom plôch prístaviska a kotviska pre lode členom združení vodného športu, ktorí nevyužívajú ich služby jednej alebo viacerých osôb u nich zamestnaných na plavbu alebo rekreačnú činnosť, ktorú nemožno považovať za činnosť súvisiacu so športom alebo telesnou výchovou, nesplnilo svoje povinnosti, ktoré mu vyplývajú z článku 2 ods. 1, článku 24 ods. 1 a článku 133 smernice Rady 2006/112/ES z 28. novembra 2006 o spoločnom systéme dane z pridanej hodnoty (1), v spojení s článkom 132 ods. 1 písm. m),
            
         
               —
            
            
               určiť, že Holandské kráľovstvo si tým, že oslobodenie od dane z pridanej hodnoty prenájmu plôch prístaviska a kotviska pre lode obmedzilo na združenia vodného športu, ktoré nevyužívajú služby jednej alebo viacerých osôb u nich zamestnaných, pokiaľ ide o prenájom členom, ktorí vykonávajú športovú činnosť a tento prenájom úzko súvisí s výkonom tohto športu a je teda nevyhnutný, nesplnilo svoje povinnosti, ktoré mu vyplývajú z článku 2 ods. 1, článku 24 ods. 1 a článku 133 smernice 2006/112/ES, v spojení s článkom 132 ods. 1 písm. m),
            
         
               —
            
            
               zaviazať Holandské kráľovstvo na náhradu trov konania.
            
         
      Žalobné dôvody a hlavné tvrdenia
   
   
               1.
            
            
               Smernica 2006/112/ES ukladá členským štátom povinnosť oslobodiť od dane z pridanej hodnoty určité služby, ktoré úzko súvisia so športom alebo telesnou výchovou, poskytované neziskovými organizáciami osobám, ktoré sa zúčastňujú na športe alebo telesnej výchove.
            
         
               2.
            
            
               Podľa článku 11 ods. 1 písm. e) holandského zákona o dani z obratu z roku 1968 (Wet Omzetbelasting) sú od dane z pridanej hodnoty oslobodené služby športových združení poskytované ich členom, s výnimkou služieb organizácií vodného športu, ktoré pre ich služby využívajú jednu alebo viac osôb u nich zamestnaných, pokiaľ tieto služby pozostávajú z činností v súvislosti s loďami alebo poskytovaním plochy prístaviska a kotviska pre lode za pomoci týchto osôb.
            
         
               3.
            
            
               Komisia zastáva názor, že toto oslobodenie je veľmi široké a zároveň veľmi úzke.
            
         
               4.
            
            
               Komisia v prvom rade napáda skutočnosť, že oslobodenie nie je obmedzené na prenájom členom neziskových združení vykonávajúcim šport, ale je rozšírené aj na členov združenia, ktorí využívajú loď len na rekreačné účely alebo dokonca bez vyplávania využívajú loď umiestnenú na prenajatej ploche prístaviska alebo kotviska. Toto oslobodenie je tak v rozpore s článkom 2 ods. 1, článkom 24 ods. 1 a článkom 133 smernice o DPH.
            
         
               5.
            
            
               V druhom rade Komisia napáda skutočnosť, že dotknuté združenia na účely uplatnenia tohto oslobodenia nemôžu zamestnávať nijaký personál. Tým Holandsko zaviedlo podmienku, ktorá presahuje to, čo je prípustné podľa článku 133 [v spojení s článkom 132 ods. 1 písm. m)] smernice o DPH.
            
         
      (1)  Ú. v. EÚ L 347, s. 1.